**Rishi Sunak** (výslovnosť IPA: [/ˈrɪʃɪ ˈsuːnæk/]; \* 12. máj 1980, Southampton, Spojené kráľovstvo) je britský politik, od 25. októbra 2022 predseda vlády Spojeného kráľovstva a predseda Konzervatívnej strany.

Životopis
---------

Narodil sa 12. mája 1980 v prístavnom meste Southampton ako najstarší z troch detí. Obaja jeho rodičia majú indické korene a obaja sa narodili v britských kolóniách - otec v Keni a matka v Tanzánii. Do Británie sa prisťahovali v 60. rokoch minulého storočia.

Sunak navštevoval súkromnú internátnu strednú školu Winchester College, pričom cez prázdniny pracoval ako čašník. Následne študoval filozofiu, politiku a ekonómiu na Oxfordskej univerzite. Na Stanfordovej univerzite v USA získal v roku 2006 titul MBA.

Po dokončení univerzity pracoval v rokoch 2001 až 2004 ako analytik v investičnej banke Goldman Sachs, potom v londýnskom hedge fondu The Children's Investment Fund Management. V roku 2009 sa stal jedným z partnerov novozaloženého hedge fondu Theleme Partners. V rokoch 2013 až 2015 tiež pôsobil v spoločnosti Catamaran Ventures, vlastnenej svokrom a kde pracovala jeho manželka.

Politická kariéra
-----------------

Do britského parlamentu zasadol po prvýkrát za Konzervatívnu stranu v máji 2015 ako poslanec za Richmond v North Yorkshire, vo svojom okrsku získal 51,4% hlasov voličov. V referende o členstve Spojeného kráľovstva v Európskej únii, ktoré sa konalo 23. júna 2016, hlasoval za vystúpenie z EÚ. Vo voľbách v roku 2017 bol znovuzvolený v rovnakom okrsku, získal už 63,9 % hlasov. 

Od júna 2017 pôsobil ako poslanecký asistent na ministerstve obchodu, energetiky a priemyselnej stratégie Od januára 2018 do júla 2019 bol námestníkom na ministerstve pre miestny rozvoj a od júla 2019 bol prvým námestníkom ministra financií Sajida Javida. Vo voľbách v roku 2019 bol opäť znovuzvolený v okrsku Richmond, získal 63,6 % hlasov. Vo februári 2020 nahradil vo funkcii ministra Sajida Javida. Post ministra financií zastával vo vláde Borisa Johnsona do 5. júla 2022, kedy oznámil svoju rezignáciu spoločne s Javidom v nadväznosti na kauzu ohľadom Johnsonovho vymenovania Chrisa Pinchera do vnútrostraníckej funkcie napriek tomu, že vedel o jeho podozrení zo sexuálneho charakteru.

Pri straníckom hlasovaní o nedôvere Johnsonovi 6. júna 2022 vyjadril premiérovi podporu. Po Johnsonovej rezignácii 7. júla sa začal uchádzať o post vodcu konzervatívcov a tým pádom premiéra. V piatich hlasovaniach medzi poslancami strany, ktorá rozhodla o dvoch kandidátoch do voľby medzi všetkými členmi strany, získal najviac hlasov. Druhá skončila ministerka zahraničných vecí Liz Trussová. Tá bola 5. septembra ohlásená ako víťazka voľby medzi členskou základňou, keď získala 57,4 % hlasov proti Sunakovým 42,6 %. Volebná účasť predstavovala 82,6 % Trussová však 20. októbra 2022 – iba po 45 dňoch vo funkcii – oznámila, že odstupuje z najvyššieho straníckeho i vládneho postu. Jeho najsilnejším protivníkom v ďalšej voľbe mal byť bývalý premiér Johnson. Ten ale v predvečer uzávierky nominácií vyhlásil, že hoci mal potrebnú podporu, rozhodol sa nekandidovať.

Na čelo Konzervatívnej strany sa Sunak nakoniec postavil 24. októbra 2022 po tom, ako pred plánovaným nezáväzným hlasovaním v poslaneckom klube strany ako jediný z kandidátov získal pre svoju nomináciu dostatočnú podporu poslancov a jeho súperka Penny Mordauntová zo súboja odstúpila. Ako líder konzervatívcov získal súčasne aj nomináciu na post šéfa britskej vlády. 25. októbra ho britský kráľ Karol III. vymenoval za nového premiéra. Sunak je v poradí tretím britským predsedom vlády v priebehu dvoch mesiacov a zároveň najmladším britským premiérom za uplynulých viac než 200 rokov.

Osobný život
------------

S jeho budúcou manželkou Akšatarou Múrtiovou sa zoznámil počas štúdia na na Stanfordovej univerzite. Akšata Múrtiová je dcérou Nárájanu Múrtiho, indického multimiliardára a spoluzakladateľa indickej nadnárodnej spoločnosti Infosys, ktorá podniká v oblasti informačných technológií. Spolu majú dve dcéry.

Referencie
----------

1. ↑  Rishi Sunak. In:  *Encyclopædia Britannica* [online]. Encyclopædia Britannica, 2022-08-31, [cit. 2022-10-26]. Dostupné online.
2. 1 2 3 4 5 6  TASR. Rishi Sunak je oficiálne britským premiérom. *teraz.sk* (Bratislava: TASR), 2022-10-25. Dostupné online [cit. 2022-10-26].
3. 1 2  JUDAH, Ben. *Inside the world of Rishi Sunak, our new Prime Minister* [online]. tatler.com, 2020-07-06, [cit. 2023-07-27]. Dostupné online. (po anglicky)
4. ↑  TSM Admin. *Rishi Sunak - Fulbright* [online]. fulbrightprogram.org, 2021-01-15, [cit. 2023-07-27]. Dostupné online. (po anglicky)
5. 1 2   *The Rt Hon Rishi Sunak MP* [online]. gov.uk, [cit. 2023-07-27]. Dostupné online. (po anglicky)
6. ↑   *EU vote: Where the cabinet and other MPs stand* [online]. bbc.com, 2016-02-19, [cit. 2023-07-27]. Dostupné online. (po anglicky)
7. ↑   *Chris Pincher: PM 'bitterly regrets' appointing MP after complaint* [online]. bbc.com, 2022-07-05, [cit. 2023-07-27]. Dostupné online. (po anglicky)
8. ↑  Reuters. *UK finance minister Sunak says he backs Boris Johnson in confidence vote* [online]. reuters.com, 2022-06-06, [cit. 2023-07-27]. Dostupné online. (po anglicky)
9. ↑   *Osm kandidátů se utká o post lídra britské Konzervativní strany. Hlasování začne ve středu* [online]. Praha: Český rozhlas, 2022-07-12, [cit. 2023-07-27]. Dostupné online. (po česky)
10. ↑   *Tory leadership race: Rishi Sunak leads pack in tightening contest* [online]. bbc.com, 2022-07-14, [cit. 2023-07-27]. Dostupné online. (po anglicky)
11. ↑  WICKHAM, Alex. *Liz Truss Survived a Knife-Edge Vote. Now She’s Leading the Race for No. 10* [online]. bloomberg.com, 2022-07-22, [cit. 2023-07-27]. Dostupné online. (po anglicky)
12. ↑  GILES, Chris; PICKARD, Jim; PARKER, George. *Liz Truss to be UK prime minister after winning Tory leadership race* [online]. ft.com, 2022-09-05, [cit. 2023-07-27]. Dostupné online. (po anglicky)
13. ↑  ŠVEC, Michael. *Johnson teď nebude usilovat o premiérský post* [online]. Praha: N media, 2022-10-23, [cit. 2023-07-27]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Rishi Sunak**

Externé odkazy
--------------

* Rishi Sunak – oficiálny web
* Rishi Sunak na Twitteri

Zdroj
-----

*Tento článok je čiastočný alebo úplný preklad článku Rishi Sunak na českej Wikipédii.*

Autoritné údaje: * GND: 1203626681
* ISNI: 0000 0004 9671 5149
* LCCN: nb2017020843
* VIAF: 9188158070693508780001
* WorldCat: lccn-nb2017020843